Mikk Marran

Mikk Marran (sündinud 2. oktoobril 1978 Võrus) on Eesti riigiametnik, alates 1. novembrist 2022 on ta Riigimetsa Majandamise Keskuse peadirektor.

Marran oli alates 1. jaanuarist 2016 kuni 31. oktoobrini 2022 Välisluureameti peadirektor.

Haridus 
Mikk Marran on lõpetanud Tallinna Ülikooli sotsiaalteaduskonna avaliku halduse eriala bakalaureuseõppe ja Ameerika Ühendriikide National Defence University rahvusliku ressursi strateegia eriala magistriõppe.

Karjäär

Kaitseministeeriumis 
Juba Tallinna Ülikoolis õppimise ajal 1999. aastal asus Mikk Marran tööle Kaitseministeeriumis, kus ta töötas muu hulgas Balti koostöö büroos, rahvusvahelise koostöö osakonna ning NATO ja ESDP osakonna juhatajana. Aastatel 2006-2009 oli ta Eesti alalises esinduse NATO juures kaitsetalituse direktor. Alates 2010. aasta suvest oli Mikk Marran Kaitseministeeriumi kaitseinvesteeringute asekantsler. Alates 1. jaanuarist 2011 kuni 31. detsembrini 2015 oli ta Kaitseministeeriumi kantsler, vahetades selles ametis välja senise kantsleri Riho Terrase.

Välisluureametis 
2015. aasta augustis nimetati senine Teabeameti juht Rainer Saks Välisministeeriumi kantsleriks. Tollane Eesti kaitseminister Hannes Hanso esitas 12. oktoobril 2015 Teabeameti uue peadirektori kandidaadina valitsusele kinnitamiseks Mikk Marrani, kes oli saanud Riigikogu julgeolekuasutuste järelevalve erikomisjonis ühehäälse heakskiidu. Valitsus kinnitas Mikk Marrani ametisse 15. oktoobril 2015. Tema ametiaeg algas ametlikult 1. jaanuaril 2016. 2020. aasta juunis kinnitas valitsus Eesti kaitseministri Jüri Luige ettepanekul ja riigikogu erikomisjoni heakskiidul Mikk Marrani ametisse ka teiseks ametiajaks.

15. augustil 2022 teatas ERR, et Riigimetsa Majandamise Keskus on alustanud Mikk Marraniga läbirääkimisi asutuse juhatuse esimeheks saamise üle. Marran oli üks kolmest ametikohale kandideerimisel viimasesse vooru jõudnust. RMK nõukogu esimehe Randel Läntsi sõnul soovis Marran uusi väljakutseid ning on tugev juht. Uudise ilmumise ajal oli Marranil jäänud Välisluureameti peadirektorina töötada veel kolm aastat. Postimehe teatel heitis Kaitseministeerium Marranile välisluure juhina ette aeglast reageerimist 2021.–2022. aasta Valgevene - Euroopa liidu piirikriisi ajal ja vahetult enne Venemaa sissetungi Ukrainasse 2022. aasta alguses. Marran eitas selliste väidete tõepärasust ning viitas, et on töötanud viie Eesti kaitseministri ja kahe Eesti kaitseväe juhatajaga ning saanud nende kõigiga hästi läbi. Samas lisas ta, et soovis juba mõnda aega ametit vahetada.

Isiklikku 
Mikk Marran on abielus Kaisa Marraniga ja neil on kolm last.

Teosed 
 Mikk Marran & Eve Vungo (1999). "Eesti pöördub läände". Kohtla-Järve. Avita. ISBN 9789985201305

Tunnustus 
 2003 Tallinna Ülikooli sajandi vilistlane
 2008 Kaitseväe teeneterist
 2010 Kaitseväe teeneterist
 2011 Kaitseministeeriumi teeneterist (II klass)
 2014 Norra Kuningliku Teeneteordeni komandöririst tähega 
 2015 Valgetähe III klassi teenetemärk
 2015 Kaitseministeeriumi teeneterist (I klass)

Viited

Välislingid 

 Andres Kärssin (28. märts 2016). "Eesti esiluuraja tahab ettevõtjana kätt proovida". Äripäev.
 Marian Võsumets (8. veebruar 2018). "PÄEVAINTERVJUU Värske välisluureraport käsitleb Venemaa sõjandust ja nuhkimist turistide järele". Postimees.
 Erkki Koort (14. märts 2019). "Luurejuht Mikk Marran: pinge ja rahulolematus meie piiri taga kasvab". Postimees.
 Rainer Kerge (22. august 2022). "Välisluure juht Mikk Marran: „Venemaa valmistub pidevalt sõjaks"". Õhtuleht.
 Meelis Oidsalu (22. august 2022). "Meelis Oidsalu: mis oli välisluurejuhi lahkumise tegelik põhjus?". ERR.

Eesti riigiametnikud
Eesti julgeolekutöötajad
Kaitseväe teeneteristi kavalerid
Kaitseministeeriumi teeneteristi kavalerid
Valgetähe III klassi teenetemärgi kavalerid
Sündinud 1978